મુદ્દો ૨ : આ મુદ્દો વધુ રસપ્રદ છે. ધારો કે વૈજ્ઞાનિકોએ કોઈ એવો જીન્સ મોડીફાઈ કરી નાખ્યો, જેનાથી માણસની બૌદ્ધિક અને શારીરિક ક્ષમતામાં અનેકગણો વધારો થઇ જાય એમ છે, તો શું થાય? ઉંદર ઉપર આવા પ્રયોગ થઇ ચૂક્યા છે. વૈજ્ઞાનિકો પ્રયોગશાળામાં જીનેટિક મ્યુટેશન દ્વારા સામાન્ય ઉંદરને ‘શ્વાર્ત્ઝનેગર માઉસ’ બનાવી ચૂક્યા છે. (શ્વાર્ત્ઝનેગર નામ જાણીતા હોલીવુડ કલાકાર આર્નોલ્ડ શ્વાર્ત્ઝનેગર પરથી લેવાયું છે, જે પોતાના બાવડેબાજ શરીરને કારણે સતત આઠ વાર મિ. યુનિવર્સનો ખિતાબ જીતી ચૂક્યો છે.) આ શ્વાર્ત્ઝનેગર માઉસ બીજા સામાન્ય ઉંદરોની સરખામણીએ ક્યાંય વધુ ઝડપે, ઘણા લાંબા અંતર સુધી દોડી શકે એમ હતું! ઉંદરો પર જેટલી આસાનીથી આવો પ્રોસેસ થઇ શકે છે, એટલી આસાનીથી માણસો પર આવી કરામત નથી થઇ શકતી. કેમકે હ્યુમન ઓર્ગેનીઝમ ક્યાંય વધુ ગૂંચવાડા ભરેલું છે. પરંતુ એનો અર્થ એવો ય નથી કે ભવિષ્યમાં વૈજ્ઞાનિકો હ્યુમન જીન્સ એનહેન્સમેન્ટ નહિ જ કરી શકશે! ગમે ત્યારે ય વિજ્ઞાન એટલું આગળ તો જશે જ કે કૃત્રિમ રીતે જીનેટીકલી એનહેન્સ્ડ સંતતિ પેદા થઇ શકે!